[{"text_idx": "#000002", "text": "Tempotimor (Covalima)-Nu\u2019udar ema moris iha mundu, Maromak fo\u0301 talentu oioin ba ema hotu hodi uza iha moris loron-loron, hanesan mo\u0301s joven Marcelino Afonso (28) ne\u2019ebe\u0301 naran kon\u0303esidu ho \u201cOby\u201d uza nia talentu badaen uma hodi luta ba moris familia nian."}, {"text_idx": "#000003", "text": "Marcelino Afonso husi suku Taroman, postu administrativu FatuLulik, munisi\u0301piu Covalima, ne\u2019ebe\u0301 moris iha loron 03 Maiu 1993, oan doben husi Martinho Da Cruz no Saturina Sequeira ne\u2019ebe\u0301 Oby nu\u2019udar maun boot ba alin na\u2019in tolu iha uma laran."}, {"text_idx": "#000005", "text": "Joven Marcelino Afonso hahu\u0301 nia estudu iha eskola prima\u0301ria Taroman iha 2001 no remata iha 2006, hafoin remata nia estudu ne\u2019e, Marcelino kontinua estudu iha ni\u0301vel pre-sekunda\u0301ria iha Loktoi Taroman no 2008 no remata iha 2010. Enkuantu Marcelino remata nia eatudu iha ni\u0301vel pre-sekunda\u0301ria, nia mo\u0301s deside kontinua estudu iha ni\u0301vel sekunda\u0301ria iha Eskola Sekundaria Jera\u0301l Pu\u0301blika Nutetuk Fohorem iha tinan 2011 no remata iha 2013."}, {"text_idx": "#000006", "text": "Iha tinan 2013, bainhira Marc\u0327elino remata nia estudu iha ni\u0301vel sekunda\u0301ria iha hakarak tebes atu kontinua estudu iha Universidade, maibe\u0301 mehi sira ne\u2019e labele realiza tanba ekonomikamenta familia nian kiik tebes."}, {"text_idx": "#000007", "text": "Husi tempu ne\u2019ebe\u0301 la\u2019o, halo Marcelino nia fuan rahun bainhira haree kolega sira tuur iha banku universidade ho kontente, maibe\u0301 atu la\u2019o tan oinsa, ekonomia familia la hanesan ho ema sleuk."}, {"text_idx": "#000008", "text": "Maske nune\u2019e, Marcelino la lakon vontade hodi luta hasoru moris nia sirkunsta\u0301nia. Nune\u2019e, situasaun sira ne\u2019e orienta Oby fila ba nia mehi ida uluk ne\u2019ebe\u0301 hakarak sai badaen uma no pinto\u0301r."}, {"text_idx": "#000009", "text": "\u201cHa\u2019u fila fali ba ha\u2019u-nia mehi ida uluk ne\u2019ebe\u0301 hakarak sai badaen uma nian no pinto\u0301r ka arte, tanba sei ki\u2019ik kedas hakarak sai pinto\u0301r inklui badaen uma nian,\u201d dehan Marc\u0327elino ba hafoin dada-lia ho nia iha nia rezide\u0301nsia, Ohin (16/07)."}, {"text_idx": "#000010", "text": "Joven mane ne\u2019e konta, bainhira fila ba mehi ida uluk, konsege sustenta moris familia nian to\u2019o ohin loron."}, {"text_idx": "#000011", "text": "\u201cTo\u2019o agora, ha\u2019u-nia servisu mak halo uma, pinta edifi\u0301siu inklui uma privadu sira, kuandu ema presiza, maibe\u0301 atu dehan katak, edifi\u0301siu barak iha postu Fatululik mak ha\u2019u pinta ona inklui Logo PNTL Postu Fatululik nomo\u0301s eskola sira iha Postu ne\u2019e,\u201d nia konta."}, {"text_idx": "#000015", "text": "Maske mehi sai badaen ema barak lakohi, tanba sai ema ne\u2019ebe\u0301 foer, maibe\u0301 ba Marcelino ida ne\u2019e hanesan osan mean, tanba hatutan familia nia moris iha sosiedade nia leet."}]